**נועה טוהר תשבי** (נולדה ב-22 במאי 1975) היא שחקנית, מפיקה בפועל ומנחה ישראלית.

ביוגרפיה
--------

תשבי נולדה בשכונת רמת אביב שבתל אביב. אמה, יעל תשבי-ארצי, הייתה נשואה בנישואיה הראשונים לטייס חיל האוויר רב-סרן יצחק (אקי) ארצי, שנעלם עם מטוסו במימי מפרץ סואץ חודשים ספורים לאחר מלחמת ששת הימים. מנישואים אלו נולדו שתי בנותיה הראשונות, מירה, המפתחת שיטת יוגה נשית ומיכל ארצי, מאמנת בשיטת הריצה צ'י ראנינג. כעבור מספר שנים נישאה לדניאל תשבי, אביה של נועה. לאחר גירושיהם בילדותה, אביה דניאל תשבי נישא לפסיכולוגית הקלינית דניאלה אוראל. סבה של תשבי מצד אמה הוא הדיפלומט חנן יבור.

בעצת מקובל הוסיפה תשבי לשמה את השם האמצעי **טוהר**.

את שירותה בצה"ל עשתה בלהקת חיל חינוך, שם הבינה שאמנויות הבמה הן התחום המתאים עבורה, והיא החלה לחפש בתי ספר למשחק בארצות הברית עוד בזמן השירות.

קריירה
------

### בישראל

הופעתה הטלוויזיונית הראשונה, בגיל 15, הייתה בשנת 1990 בסדרת הילדים "קריאת כיוון" לצדו של רוני פינקוביץ'. בנעוריה השתתפה במחזמר "מאחורי הקולות של המוזיקה". במסגרת חברותה בלהקת הנוער התל אביבית "השכנים של צ'יץ'" השתתפה בהפקה הראשונה של המחזמר התנ"כי "דוד" מאת ירון כפכפי בתפקיד אביגיל, אשתו של דוד המלך. כשנה מאוחר יותר הנחתה את תוכנית הנוער, "אולפנוער" בערוץ 2, וגם הקימה להקה משלה בשם קקטוס.

בשנים 1995–1999 שיחקה תשבי באופרת הסבון הישראלית "רמת אביב גימל", בתפקיד מעצבת האופנה דפנה מאור. בתקופה זו למדה בארץ משחק מול מצלמה ופיתוח קול.

בשנת 1996 הקימה ביחד עם בן-זוגה דאז, המוזיקאי גל אשר, את להקת "נונה (Nona)", הרכב ישראלי אשר יצר מוזיקה בסגנון מיינסטרים ופופ בשפה האנגלית. הלהקה הוציאה אלבום אחד בשנת 1997 בחברת "הליקון", שנקרא בפשטות "Nona" ובו בלטו בעיקר השירים "Swim" (לו צולם וידאו קליפ בבימויו של גיא שגיא) ו-"Leave Me Alone" (לו נעשו שש גרסאות רמיקס שהודפסו על גבי סינגל שנשלח לתחנות הרדיו), והתפרקה כשנה לאחר צאת האלבום עקב פרידתה של תשבי מאשר ועזיבתה לחו"ל.

בתחום המשחק השתתפה בגרסה הישראלית למחזמר "סיפור הפרברים" בתפקיד אניטה.

בשנת 1997 השתתפה בדיבוב העברי של הסרט "הרקולס" של חברת וולט דיסני, בתפקיד מגארה.

בשנים 1997–1998 הנחתה את תחרות מלכת היופי. ב-2001 שיחקה בסרט "חמש דקות בהליכה".

בשנת 2007, תשבי הנחתה את תוכנית המציאות הישראלית "הדבר הגדול הבא" ששודרה בערוץ 2 בזכיינית רשת, והשתתפה במספר פרקים בסדרת הדרמה הקומית הישראלית "לא הבטחתי לך" ב-yes.

בין השנים 2010–2014 התארחה תשבי שלוש פעמים כפאנליסטית בתוכנית "מצב האומה".

בנובמבר 2011 דורגה במקום השלישי ברשימת הדוגמניות המרוויחות בישראל של כתב העת "פורבס ישראל", עם הכנסה מוערכת של 740,000 ש"ח.

כיכבה בקמפיין מקומי לעידוד התיירות.

החל משנת 2016 תשבי נהפכה לפרזנטורית של חברת הטיפוח "גאיה קוסמטיקס". ב-2017 פרסמה את מותג העיצוב "מיכל נגרין".

היא הנחתה את טקס קבלת הפנים על השטיח האדום באירוויזיון 2019 שהתקיים בתל אביב.

בנוסף ב-2019 הנחתה את האירוע לציון 70 שנה לתחרות מלכת היופי.

ביוני 2022 נבחרה על ידי מגזין פורבס ישראל כאחת מ-50 הנשים המשפיעות בישראל.

### בארצות הברית

ב-1997 עברה תשבי להתגורר בארצות הברית. בתחילה נרשמה ללימודים בבתי ספר פרטיים בלוס אנג'לס למשחק, ריקוד ופיתוח קול.

בשנת 2003 החלה לקבל תפקידים, לרוב חד-פעמיים, בסדרות טלוויזיה בארצות הברית. הסדרה הראשונה בה השתתפה הייתה "המופע של דרו קארי", ולאחר מכן השתתפה בסדרות טלוויזיה אמריקאיות נוספות, בהן "מכושפות", "CSI: מיאמי", "מסע בין כוכבים: אנטרפרייז", "ניפ/טאק", "מיס מאץ'", "זיווגים" ועוד.

תשבי השתתפה גם במספר סרטים הוליוודיים, כשבקיץ 2005 שיחקה בסרט המדע-הבדיוני "איילנד" ("האי") בבימוי של מייקל ביי. ב-2006 גילמה מרגלת בסרט האימה "הצהרה חוקית" בכיכובן של לורן הולי ולייסי שאבר.

בשנים 2006 ו-2007 שימשה כמפיקה בפועל לגרסה האמריקאית של "בטיפול" ברשת HBO, אותה הצליחה למכור ל-HBO ביחד עם יוצר הסדרה המקורית הישראלית, חגי לוי.

בשנת 2009 הופיעה בארבעה פרקים בעונה השלישית של הסדרה האמריקאית "אהבה גדולה" ברשת HBO, בה גילמה דמות של עורכת דין ישראלית. באותה שנה בסדרת **העוקץ** גילמה לפרק אחד סוכנת מוסד לשעבר בשם **מיכל דיין** שעובדת עם נוכלים, ואף מקללת בעברית.

ב-2015 שיחקה את ליאת בסדרה האמריקאית "דיג", שנוצרה על ידי התסריטאי והבמאי הישראלי גידי רף.

בשנת 2017 הופיעה בפרק ארבע בעונה הרביעית של הסדרה האמריקאית "הרומן" ברשת Showtime, שהישראלי חגי לוי היה אחד מיוצריה וממפיקיה בפועל, בה גילמה דמות של מטפלת EMDR.

פעילות ועמדות פוליטיות
----------------------

בינואר 2017 עוררה סערה כשהחליטה להגיב לצו איסור הכניסה (צו נשיאותי 13769 – "הגנה על האומה מפני כניסת טרוריסטים זרים לתוך ארצות הברית") לאזרחים משבע מדינות מוסלמיות (מתוך 50 מדינות מוסלמיות בעולם) עליו חתם נשיא ארצות הברית הנכנס דונלד טראמפ, עקב אזהרות טרור, ובעקבותיו תשבי פרסמה פוסט בו היא קראה להמון להשמיע את קולו ומשווה את המתחולל באמריקה לשואה: "השואה סבבה סביב הפתרון הסופי ומחיקת כל היהודים, בדיוק כמו שהאיסור הזה הוא נגד כל המוסלמים". פוסט זה גרר תגובות שליליות רבות נגדה בקרב מגיבים פרו-ישראלים. בהמשך תשבי עוררה הדים בתקשורת בישראל כשכינתה את נשיא ארצות הברית דונלד טראמפ "לאומן לבן ואוהד נאצים", ש"נותן לאנטישמיות לחזור".

בבחירות בארצות הברית 2020 תשבי פנתה לעוקביה הרבים ברשתות החברתיות, צירפה תמונה שלה עם הסטיקר האמריקאי "הצבעתי" וכתבה: "הצביעו לערכים שלכם, לא לפחדים", ותייגה את מועמד המפלגה הדמוקרטית, ג'ו ביידן.

באפריל 2021, הוציאה ספר בשם "Israel: A Simple Guide To The Most Misunderstood Country On Earth" ("ישראל: המדריך הפשוט למדינה הכי לא מובנת בעולם").

באפריל 2022 שר החוץ יאיר לפיד הודיע כי ימנה אותה לשליחה המיוחדת של משרד החוץ למאבק באנטישמיות ובדה לגיטימציה. באפריל 2023 סיים משרד החוץ את ההתקשרות איתה, לאחר שהתבטאה נגד הרפורמה המשפטית.

באוקטובר 2023, תשבי, יחד עם עוד מאות שחקנים, קומיקאים ומנהלי בידור מהוליווד חתמו על מכתב פתוח לנשיא ביידן. הם קראו לשחרור בני ערובה המוחזקים על ידי ארגון הטרור חמאס בעקבות מתקפת הפתע על ישראל. הקמפיין שהושק לצד המכתב נקרא #NoHostageLeftBehind. המכתב מדגיש את הרצון לחופש הן לישראלים והן לפלסטינים לחיות בשלום ומגנה את האלימות של חמאס. בנוסף לכך, הפיצה סרטוני הסברה רבים המציגים את אכזריותם הקשה של הטרוריסטים של חמאס כלפי אזרחי עוטף עזה ביום 7 אוקטובר 2023 ובימים שלאחריו, ועוסקת רבות בהסברה לאומית בחוץ לארץ מרגע המתקפה.

בשנת 2024 זכתה באות אבירות מרכז פרס לשלום ולחדשנות לשנה זו, על פעילות ההסברה שלה לאחר אירועי ה-7 באוקטובר.

חיים אישיים
-----------

ב-2008 נישאה למנחה הטלוויזיה והרדיו האוסטרלי ממוצא יהודי, אנדרו (אושר) גינסברג (אנ'). בסוף 2011 השניים התגרשו.

בשנת 2013 החלה בזוגיות עם איש העסקים האמריקאי רוס הינקל (Ross Hinkle), ובנובמבר 2015 נולד בנם. ב-2021 השניים נפרדו.

תשבי בזוגיות עם עודד ברק, גרוש ואב לשלושה ילדים.

פילמוגרפיה והצגות
-----------------

|  |  |
| --- | --- |
| מחזות זמר והצגות
* "שלושת המוסקטרים"
* "סיפור הפרברים"
* "דוד"
* "השכנים של צ'יץ'"
* "בגדי המלך החדשים"
* "מאחורי הקולות של המוזיקה"

תוכניות טלוויזיה ישראליות
* "אולפנוער", 1993
* "רמת אביב גימל", 1995
* "שחר", 2001
* "הדבר הגדול הבא", 2007
* "2.3 בשבוע", 2011
 | תפקידים בסדרות טלוויזיה אמריקאיות
* "המופע של דרו קארי", 2003
* "מיס מאצ'", 2003
* "זיווגים", 2003
* "מסע בין כוכבים: אנטרפרייז", 2003
* "CSI: מיאמי", 2003
* "ניפ/טאק", 2004
* "ה-4400", 2005
* "לאס וגאס", 2005
* "מכושפות", 2005
* "CSI: ניו יורק", 2005
* "אהבה גדולה", 2009
* "העוקץ", 2009
* "NCIS"‏ (2009)
* "ולנטיין" (2009)
* "הרומן", 2018

סרטים
* "חמש דקות בהליכה", 2001
* "קישור נקודות", 2003
* "איש השלד", 2004
* "פאטווה", 2005
* "איילנד", 2005
* "אקסיות לכל הרוחות"
* הרקולס 1997 - בגרסה העברית
 |

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **נועה תשבי** |
| ויקישיתוף תמונות ומדיה בוויקישיתוף: **נועה תשבי** |

* אתר האינטרנט הרשמי של נועה תשבי (באנגלית)
* נועה תשבי, ברשת החברתית אקס (טוויטר)

* נועה תשבי, במיזם "אישים" לתיעוד היצירה הישראלית

* נועה תשבי, במסד הנתונים הקולנועיים IMDb (באנגלית)

* נועה תשבי, באתר "אידיבי", מאגר הידע העברי לקולנוע ישראלי ועולמי

* נועה תשבי, באתר ספר הקולנוע הישראלי

* נועה תשבי, באתר שירונט

* נועה תשבי, באתר סטריאו ומונו

* נועה תשבי, דף שער בספרייה הלאומית

* נועה תשבי, בארכיון הבימה
* נועה תשבי, באתר מגזין יופי!
* נועה תשבי, ב-Tv.com
* נעה תשבי באתר "מובילים במשק", 12 באפריל 2017
* nrg מעריב, הוליווד כן מחכה לי, באתר nrg‏, 30 באפריל 2008
* יונתן אסתרקין, נועה תשבי מגלמת: המפיקה, באתר nrg‏, 7 בינואר 2009
* נמרוד דביר, מחוברת, באתר ynet, 12 באוגוסט 2009
* דנה דרבינסקי, מיס אמריקה, באתר ynet, 22 באוקטובר 2009
* אלון הדר, ציונית הולמת: ריאיון עם נעה תשבי, באתר nrg‏, 30 ביולי 2010
* חגית רון רבינוביץ', השגרירה, באתר ישראל היום, 2 בנובמבר 2012
* אתר למנויים בלבד  איתי סגל, השד בבקבוק, באתר "ידיעות אחרונות", 25 בנובמבר 2016
* הדס בשן, נועה תשבי אופטימית מתמיד, באתר את, 5 בפברואר 2017
* צביקה קליין, ‏"מספר היהודים יורד, מי שירצה להצטרף מוזמן", בעיתון מקור ראשון, 4 בנובמבר 2018
* אתר למנויים בלבד  איתי סגל, מיס אמריקה, באתר "ידיעות אחרונות", 1 ביוני 2020
* *תחרות מלכת היופי 1997 חלקי*, נבדק ב-2020-01-10
* יוני פרוים, נועה תשבי נגד האיש הכי חזק בעולם, במדור "פנאי פלוס" באתר ynet‏, 31 בינואר 2017
* אתר למנויים בלבד  איתי סגל, קול ישראל, באתר "ידיעות אחרונות", 21 במאי 2021
* איתי זהוראי, ״נועה תשבי: השגרירה״, באתר פורבס ישראל, 30 ביוני 2022
* דני קושמרו, ‏למה פוטרתי: נועה תשבי מגיבה לראשונה על החלטת הממשלה, באתר ‏מאקו‏, 14 באפריל 2023
* אפרת וכטל, ‏אני מסתמסת עם חברי סנאט, אני כל הזמן במטוסים. אלה החיים החדשים של נועה תשבי, באתר ‏מאקו‏, 31 באוגוסט 2023

הערות שוליים
------------

1. ↑  נועה תשבי, במיזם "אישים" לתיעוד היצירה הישראלית
2. ↑  "Noa Tishby". *beautyinterviews.com*. 2 בנובמבר 2008. `{{cite web}}`:  (עזרה)
3. ↑  אורית מרלין-רזונצוייג, אמא של נועה תשבי מתמודדת עם הסרטן שהכה בה שלוש פעמים, באתר Xnet‏, 3 באוקטובר 2018
4. ↑  דירוג הדוגמניות המרוויחות של מגזין פורבס
5. 1 2  חיים אתגר, ‏נועה תשבי מספרת על החבר החדש, באתר ‏מאקו‏, 13 במרץ 2014
6. ↑  אירוויזיון 2019
7. ↑  איתי זהוראי, הנשים המשפיעות בישראל לשנת 2022, פורבס ישראל
8. ↑  גיל משעלי, נועה תשבי נגד טראמפ: "גם אני מהגרת", באתר חדשות 13, 31 בינואר 2017
9. ↑  יוני פרוים, נועה תשבי נגד האיש הכי חזק בעולם, במדור "פנאי פלוס" באתר ynet‏, 31 בינואר 2017
10. ↑  נועה תשבי: "בישראל לא מבינים שטראמפ נותן לאנטישמיות לחזור", באתר מעריב אונליין, 20 בפברואר 2017
11. ↑  מאת אור נוף, "הוא לאומן לבן ואוהד נאצים": נועה תשבי תוקפת את הנשיא טראמפ, באתר מגזין את, ‏23 באוגוסט 2017
12. ↑  יפעת הללי אברהם, ‏"מצביעה לנשיא אנטישמי במקום אוהד ישראל", באתר ‏מאקו‏, 5 בנובמבר 2020
13. ↑  בר זגה, נועה תשבי מתגייסת למען ההסברה הישראלית: "עושה כמיטב יכולתי", במדור "פנאי פלוס" באתר ynet‏, 18 במאי 2021
14. ↑  לא רק שחקנית ומנחה: התפקיד החדש של נעה תשבי, באתר ערוץ 7
15. ↑  איתמר אייכנר, לאחר הטור ב-ynet, משרד החוץ התנתק מנועה תשבי: "רק כי דיברתי נגד החקיקה", באתר ynet, 2 באפריל 2023
16. ↑  Matt Donnelly, Hollywood Stars and Executives Thank President Biden for Leadership, Call for Release of All Hamas Hostages, Variety, ‏2023-10-23 (באנגלית אמריקאית)
17. 1 2  ערן סויסה, למרות שפוטרה: איזה מזל שיש לנו עדיין את נועה תשבי, באתר ישראל היום, 22 באוקטובר 2023
18. ↑  מערכת mako סלבס, ‏"פעם שחקנית מהוללת, היום 'מסבירת ישראל'", באתר ‏מאקו‏, 2 בנובמבר 2023
19. ↑  אבירות מרכז פרס לשלום ולחדשנות 2024, באתר www.peres-center.org
20. ↑  זה נגמר: נועה תשבי ובן זוגה נפרדו, באתר ‏מאקו‏, 10 באוגוסט 2021

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007512755005171
* ISNI: 0000 0004 0277 355X
* LCCN: no2017147773
* NKC: xx0279349
* VIAF: 298510061
* WorldCat: lccn-no2017147773

 |